Na osnovu člana 38 stav 1 tačka 4 Zakona o lokalnoj samoupravi ("Službeni list Crne Gore", br. 2/18, 34/19, 38/20, 50/22, 84/22, 81/25 i 98/25) i člana 16 stav 1 tačka 3 i člana 36 stav 1 tačka 4 Statuta Opštine Berane ("Službeni list Crne Gore-Opštinski propisi", broj 42/18), Skupština Opštine Berane, na sjednici održanoj dana 22. aprila 2026. godine, donijela je 

O D L U K U
o donošenju Akcionog plana održivog upravljanja energijom i prilagođavanja klimatskim promjenama opštine Berane (SECAP) za period do 2030. godine

Član 1
Donosi se Akcioni plan održivog upravljanja energijom i prilagođavanja klimatskim promjenama opštine Berane za period do 2030.godine.

Član 2
Akcioni plan održivog upravljanja energijom i prilagođavanja klimatskim promjenama opštine Berane za period do 2030.godine, biće objavljen na web stranici www.berane.me.

 Član 3
Odluka stupa na snagu osmog dana od dana objavljivanja u "Službenom listu Crne Gore - Opštinski propisi".

SKUPŠTINA OPŠTINE BERANE

Broj:02-016/26-107					     PREDSJEDNICA SKUPŠTINE
Berane, 23. 04. 2026. god.  				               Vida  Ivanović

O b r a z l o ž e nj e

Pravni osnov za donošenje Akcionog plana održivog upravljanja energijom i prilagođavanja klimatskim promjenama opštine Berane za period  do 2030.godine. sadržan je je u članu 16 stav 1 tačka 3 Statuta Opštine Berane ("Službeni list Crne Gore-opštinski propisi", broj 42/18) koji predviđa da Opština u skladu sa zakonom donosi planove i programe za određene oblasti.

Odredbom člana člana 36  stav 1 tačka 4 Statuta Opštine Berane ("Službeni list Crne Gore-opštinski propisi", broj 24/19) predviđeno je da Skupština opštine Berane donosi planove i programe za pojedine oblasti.
Članom 38 Zakona o lokalnoj samoupravi ("Službeni list Crne Gore", br. 2/18, 34/19, 38/20, 50/22 i 84/22) propisano je da Skupština, između ostalog, donosi planove i programe razvoja za pojedine oblasti.

Evropska komisija je 29. januara 2008. pokrenula veliku inicijativu povezivanja gradonačelnika energetski osviještenih evropskih gradova u trajnu mrežu s ciljem razmjene iskustava u sprovođenju djelotvornih mjera za poboljšanje energetske efikasnosti urbanih sredina.

U oktobru 2015. godine, nakon procesa konsultacija o budućnosti Sporazuma gradonačelnika, Evropska komisija pokrenula je novi integrisani Sporazum gradonačelnika za klimu i energiju koji nadilazi postavljene ciljeve za 2020. godinu. Potpisnice novog Sporazuma obavezuju se na smanjenje njihovih emisija CO2 (i eventualno drugih emisija sa efektom staklene bašte) i usvajanje zajedničkog pristupa rješavanju ublažavanja i prilagođavanja klimatskim promjenama. Potpisnici se obavezuju da smanje emisije CO2 za najmanje 40% do 2030.godine i povećaju otpornost gradova na djelovanje klimatskih promjena.
Opština Berane je pristupila Sporazumu gradonačelnika 2024. godine. 

SECAP predstavlja ključni dokument na opštinskom niovu koji na bazi prikupljenih podataka o zatečenom stanju identifikuje i daje precizne i jasne odrednice za sproveđenje projekata i mjera energetske efikasnosti, korišćenja obnovljivih izvora energije i prilagođavanja efektima klimatskih promjena.

Akcioni plan se fokusira na dugoročne uticaje klimatskih promjena na područje lokalne zajednice, uzima u obzir energetsku efikasnost i daje mjerljive ciljeve i rezultate vezane uz smanjenje potrošnje energije i emisija CO 2 .

Glavni obavezni mjerljivi cilj SECAP-a je da predložene mjere rezultiraju smanjenjem emisije CO2 na području jedinice lokalne samouprave od najmanje 55% u 2030. godini u odnosu na baznu/referentnu 2010. godinu.